Katalina Vasa

Katalina Vasa (suedieraz, Katarina Karlsdotter Vasa; Nyköping, 1584ko azaroaren 10a – Västerås, 1647ko abenduaren 13a) suediar printzesa  izan zen, Karlos IX.a Suediako erregearen eta María Palatinatukoaren alaba. Zweibrücken-Kleeburg Palatunatuko kondesa izan zen Juan Kasimiro Palatinatu-Zweibrücken-Kleeburgekoarekin ezkontzean. Gustavo II Adolfo Suediako erregearen arreba eta Karlos X.a Gustavo Suediako erregearen ama izan zen.

Katalinak behin baino gehiagotan izan zuen zeregin nabarmena Suediako legitimazio dinastikoan, Gustavo Vasaren (Gustavo I.a Suediakoa) biloba izan zelako, suediar errege eta heroi nazional handienetako bat. Katalinaren ondorengoek hiru dinastiatan gobernatu zuten Suedian, Vasen adar maskulinoa desagertu ostean, Suediako uneko errege Carl XVI.a Gustaf Suediakoa barne.

 Bizitza 
Katalina Nyköping-eko gazteluan jaio zen 1584. urteko azaroaren 10ean, Södermanland, Carlos eta María duke-dukesen alaba. 1589. urtean ama hil zen eta neskatoaren heziketa aitaren esku egon zen, honek Gripsholmeko gazteluan kokatu zuela. Carlosen bigarren ezkontzaren ostean, ordukoan Kristina Holstein-Gottorpekoarekin, Katalina aitaren familia berriarekin bizi izan zen, amaordearekin eta neba-ahizpa erdiekin harreman ona izan zuela. 

Aitaren etxean egon zen 31 urte bete arte, 1615. urteko ekainaren 11n Juan Casimiro de Zweibrücken konde palatinoari eman baitzioten ezkontzeko. Senar-emazteak Suedian egon ziren 1617. urtearen bukaerara arte eta Alemaniara joan ziren euren jabetzak okupatzera. Handik urte gutxira, 1622. urtean, Katalina eta bere senarra Suediara itzuli ziren, Hogeita Hamar Urteko gerratik ihesi. Senar-emazteek Stegeborgeko gazteluaren eta inguruko lurren jabetza jaso zuten.

Gustavo II.a Adolfo nebaren kanpaina militarretan, Hogeita Hamar Urteko gerran, Katalina bere iloba, Kristina Suediako printzesa, zaintzeaz arduratu zen, batez ere Maria Leonor Bradenburgoko erreginak, 1631. urtean, senarrari gerran laguntzea erabaki zuenean. 1633. urtean Gustavo Adolfo hil eta erregina alargunak izan zuen depresioaren ostean, Axel Oxenstierna erregeordeak Kristina amarengandik aldentzea erabaki zuen 1636. urtean eta, azken horren baimenarekin, printzesa Katalinari enkargatu zioten berriz, honek Stockholmera joan behar izan zuelarik mandatua betetzera. 

Heriotza

1647. urteko abenduaren 13an hil zen Västerås hirian.

 Ezkontza 
Juan Casimiro Jauregi-Zweibrückenekin ezkondu zen eta zortzi seme-alaba izan zituzten, sei Suedian jaioak. 

Ondorengoak

Bere seme-alaba guztien artean, bost baino ez ziren helduarora iritsi.

 Kristina Magdalena (1616-1662), Baden-Durlacheko Frederiko VI.a margravearekin ezkondua (adar horretatik Adolfo Fredericko Suediakoa eta Gustaf VI.a Adolf Suediakoa jaitsi ziren).
 Juan Wolfgang Carlos (1618-1621).
 Emilia Isabel (1619-1628).
 Karlos X.a Gustavo Suediakoa (1622-1660), Suediako erregea.
 Maria Eufrosina Zweibrückengoa (1625-1687), Magnus Gabriel De la Gardierekin ezkondu zen.
 Leonor Katalina Zweibrückengoa (1626-1692), Frederiko Hesse-Eschwege landgravearekin ezkondu zen.
 Kristina (1628-1629).
 Adolfo Juan (1629-1689).

 Erregeen ondorengotza 
Katalinaren seme nagusia, Carlos Gustavo, Suediako errege bihurtu zen 1660. urtean, Kristina erreginaren abdikazioaren ostean. Horrela, Vasa dinastia desagertu eta Wittelsbacheko Etxea pasatu zen errege izatera. Etxe horren adar suediarra Palatinatu-Zweibrücken deitua izan zen.

Katalinaren ondorengoengana jo zen berriro, Frederiko I.a Suediako erregeak (Hesse etxekoak) tronua oinordetzeko seme-alaba legitimorik izan ez zuenean, eta erregegai nagusia, Karlos Frederiko Holstein-Gottorpekoa, bat-batean hil zenean. Orduan Adolfo Frederiko Holstein-Gottorpekoa, Katalinaren hereniloba baten semea, oinordeko bihurtu zen eta behin-behinean errege. Harexekin hasi zen Suedian Holstein-Gottorpen Etxea gobernatzen.

Bernadotte familia frantsesa, 1810. urtean Suedian gobernatzen hasi zena, Katalinaren ondorengoekin ahaidetu zen, Oscar printzea (gero Oscar I.a Suediakoa) Josefina Leuchtenbergekoarekin ezkondu eta gero. Aliantza horrekin, Gustavo Vasarekin odolezko loturak izatea lortu zuten Bernadottarrek. Handik aurrera dinastia horretako erregeak Katalinaren ondorengoak dira. Gustavo V.a Suediakoa eta Viktoria Badengoa, Katalinaren ondorengo urruna, ezkontzean Vasatarrekin zituen loturak sendotu zituen.

 Erreferentziak 

 Kanpo estekak 

Kategoria:1638ko heriotzak
Kategoria:1584ko jaiotzak
Kategoria:Emakumea
Kategoria:Printzesak
Kategoria:Kondesak